钦定古今图书集成/明伦汇编/官常典/第596卷 > 《辞免江东运使状二》前人
## 钦定古今图书集成/明伦汇编/官常典/第596卷 > 《辞免江东运使状二》前人

右熹十月二十一日，准尚书省札子，“据熹辞免新除
江南东路转运副使恩命及回避祖乡田产事，十月
五日，奉圣旨，免回避，依已降指挥疾速之任。熹已于
当日望阙谢恩讫。窃闻臣之事君，犹子事父，东西南
北，惟命之从。熹虽至愚，敢忘斯义。又况平生碌碌，初
无奇节。今者该遇覃恩转官，改赐章服，并是随众陈
乞，冒昧祗受，岂敢独于圣恩除授差遣，乃饰它词，固
为逊避，上干违命之诛，下速近名之谤，实以衰病支
离，不容勉彊，且于众疾之中，目昏为甚。今但拜官入
境，便有吏民诉讼，遮拥道路，百十为群。若但草草一
观，备礼拨遣，即于愚心有所未安。若欲子细披阅，必期有以上副使令，下慰民望，则熹之”目力，实所不堪。
未论其它职业旷废，只此一事，便见疏虞。在熹孤踪，
固难逃于吏议，而于公朝推择之意，亦岂不至上累
圣明？反复思维，益增惶惧，不免复此控诉，祈免误恩。
欲望朝廷特赐敷奏，令熹仍旧奉祠窃禄，以安愚分。
干冒威尊，下情不任战灼之至。谨具申尚书省，伏候
钧旨。